Popis Jakuševčana koji su i koliko dobili novca kao naknadu za umanjenu vrijednost zemljišta zbog “suživota” sa smetlištem glavna je tema u naselju podno otpada.

Kako smo obilazili naselje, stanovnici su na popisu iz Večernjeg lista križali osobe te govorili kako polovina njih nisu sumještani, a još manje starosjedioci. Kažu da se ne poklapaju ni neki od iznosa, odnosno da više piše nego što je kućanstvo dobilo.

Mnogi žive od poljoprivrede

– Nemam što skrivati. Moja je kuća točno nasuprot odlagalištu. Na popisu sam među onima koji su dobili više novca, ali to je najmanje što smo mogli dobiti za više od 40 godina smrada i prašine – kazao nam je jedan od pet Josipa Bedekovića koliko ih ima u naselju. Na razgovor pristao je jer kaže da Zagrepčani moraju znati da se na Jakuševcu na smeću ne bogate starosjedioci.

– Spominje se da želimo novac i besplatnu legalizaciju, a nitko ne spominje da mi odredbom bivše države od 1965. do 2000. nismo smjeli napraviti nikakav zahtjev na našim kućama, štalama i garažama. Zar smo trebali živjeti u sojenicama? – pita se Bedeković. Objasnio je kako se stoga sve što se od 1965. gradilo, gradilo bespravno i da zato i traže pomoć oko legalizacije.

– Mi smo morali živjeti, a mnogi poput mene žive isključivo od poljoprivrede pa nam mnogo znači držanje životinja. Cijeli sam život novac odvajao za poljoprivredne strojeve, uredio sam imanje i sada mi netko želi preko noći sve to zabraniti. Nisam jedini. Ima tu mnogo starijih bez ikakvih primanja i ako nam to ukinu, učinit će od mnogih socijalne slučajeve – opravdavao je Bedeković zahtjev za držanje domaćih životinja. Kako kažu, barem dok radi i smetlište, jer ako smrdi otamo, zašto bi smetao smrad i iz njihovih štala. Slično misli i Vlado Gašparac koji kaže kako su Jakuševčani odredbu da se naknada isplaćuje po kvadraturi otpočetka smatrali nepravednom. Borili su se i da se za hale ne dobiva naknada jer su vlasnici na njima podignuli velik novac, a ostalima je pripalo znatno manje.

Podrška laburista

Drže da će ih političari opet izigrati, a oni će biti stavljeni na stup srama kao nezasitni novca, svinja i legalizacije. Kažu kako im je svejedno, Bandić, Bernardić, Čović ili Zmajlović.

– Bandić je donedavno bio u SDP-u tako da mi ne držimo stranu nikome od njih – kažu mještani.

Problem oko Jakuševca, barem na političkoj strani, opet će se zahuktati u utorak kada će se o njemu raspravljati u Gradskoj skupštini. Predsjednik Skupštine Bernardić kazao je kako treba razlikovati isplaćenu jednokratnu naknadu i odštećenje tih stanovnika.

– Novi prijedlog Zakona o otpadu predviđa mogućnost da lokalne zajednice odštete takve osobe pa vjerujem da će se uskoro i naći rješenje – komentirao je Bernardić. Da je sve stvar igre između Bandića i do jučer njegova SDP-a, smatra laburist Branko Vukšić.

– Deset godina nerada, nesposobnosti, bahata trošenja novca poreznih obveznika te odluka koje smrde na kriminal zataškano je naknadom za udisanje smrada, dozvolom za uzgoj životinja te besplatnom legalizacijom nelegalno sagrađenih kuća – kazao je Vukšić.